ئەمرۆ ئەنجومەنی خۆبەڕێوبەری دیموکراتی شەنگال- مەخەدەشە، بە بۆنەی هەشتەمین ساڵوەگەڕی شۆڕشی ڕۆژئاوا ڕاگەیەندراوێکی بڵاوکردەوە و ڕایگەیاند: هەرگیز ڕەنجی شۆڕشی ڕۆژئاوا لەبیر ناکەین.
لە ڕاگەیەندراوەکەدا، ئاماژە بەوەکراوە، کە ١٩ی تەمموزی ٢٠١٢ بە هەنگاوێکی گرنگی مێژوویی بۆ گەلانی بندەست لە ڕۆژئاوای کوردستان نراوە و هاتووە: بە ڕزگارکردنی شارەکانی ڕۆژئاوا جۆش و مۆراڵ لەناو هەموو گەلانی ئازادیخواز بڵاوبووەوە، ئەو شۆڕشە بۆ گەلانی ڕۆژهەڵاتی ناوەڕاست خاوەن واتا بوو، بە تێکۆشان و بەرخۆدانێکی گەورە و مێژوویی، گەلەکەمان لە ڕۆژئاوا بووە خاوەن دەستکەوت و پشتی بەخۆی بەست.
لە بەردەوامیدا هاتووە: ئێمە وەک شەنگال و کۆمەڵگای ئێزدی هێزمان لە ڕۆژئاوا وەرگرت، وەکچون خەڵکی ڕۆژئاوا بەرامبەر هێرشەکان بە ئیرادە وەستایەوە، بە هەمان شێوەش خەڵکی ئێزدی لە نەبوون، هەبوونی خولقاند و ڕۆژئاوای کردە نمونە بۆ خۆی.
هەروەها هاتووە: وەک ئەنجومەنی خۆبەڕێوبەریی دیموکراتی شەنگال، لەسەر ناوی خەڵک و کۆمەڵگای ئێزدی، شۆڕشی ڕۆژئاوا پیرۆز دەکەین، هیچکات خۆمان لە خەڵکی ڕۆژئاوا بەجیاواز نابینین، چونکە ئەوەی خاوەنداریی لە ئێمە کرد، ڕۆژئاوا و خۆبەڕێوبەری بوو.
لە کۆتاییشدا هاتووە: شۆڕشی ڕۆژئاوا لە یەپەگە، یەپەژە و قەسەدە پیرۆز دەکەین و سەرکەوتنی گەورەتریان بۆ دەخوازین، لە شەڕی ئازادیدا بەهای گران درا، ئەم سەرکەوتنە بە خوێنی هەزاران شەهید و بریندار پێکهات، بەو خوێنانەی ڕژا، هەزاران ئێزدی ڕزگارکران، وەک کۆمەڵگای ئێزدی هەرگیز ئەم ڕەنجە لەبیر ناکەین.
س.ح